Simona Halep, "un oaspete de vis"
Există speculații conform cărora Simona Halep ar putea participa la turneul de categorie WTA 250 de la Rouen. Cu toate că organizatorii nu au făcut încă un anunț oficial în acest sens, românca este considerată "invitata ideală" pentru această competiție, conform informațiilor furnizate de welovetennis.fr.
Turneul de la Rouen, care a fost promovat de la categoria WTA 125 la WTA 250, va avea loc între 13 și 21 aprilie. Joi, organizatorii evenimentului au dezvăluit câțiva participanți. Printre ei se numără Caroline Garcia, Mira Andreeva, Anastasia Pavliucenkova, Sloane Stephens, Karolina Pliskova și Clara Burel.
"Dar avem o bănuială că un anunţ important ar putea fi făcut în curând pentru a sărbători această primă ediţie. Simona Halep este invitata ideală pentru acest tip de turneu, deoarece românca, de la sfârşitul suspendării, este în căutare de meciuri şi de încredere, iar clasamentul ei nu îi permite accesul la cele mai mari turnee din circuit. Vom afla în curând dacă We Love Tennis a avut sau nu intuiţie…", notează welovetennis.fr.
Tensiuni la Miami între Simona Halep și Caroline Wozniacki
Simona Halep, învinsă în primul tur al turneului WTA 1.000 de la Miami, s-a iritat după comentariile făcute de Caroline Wozniacki. Jucătoarea daneză a spus că cineva care a trișat nu trebuie reprimit ușor în competiție. Halep a replicat ferm, afirmând că "Nu am trișat. Nu m-am dopat."
"Aceasta nu este o critică îndreptată către Simona, ci către cineva care a trişat intenţionat, a fost testat pozitiv pentru un produs interzis… Înţeleg că turneele vor vedete, iar aceasta este părerea mea personală, nu cred că aceşti oameni ar trebui să beneficieze de invitaţii", a afirmat Caroline Wozniacki, învingătoare în primul tur în faţa franţuzoaicei Clara Burel.
Daneza a amintit că atunci când sportivii doresc să se întoarcă pe teren, după ce au făcut o greşeală, trebuie să o ia din nou de la început. Ea a subliniat că suspendarea Simonei a fost redusă, nu anulată. Wozniacki care a revenit în circuit în vara anului trecut, după ce a dat naștere la doi copii.
Ce a spus Halep
Comentariile Carolinei Wozniacki nu au fost pe placul Simonei Halep. Românca s-a arătat iritată de faptul că Wozniacki a lăsat să se înțeleagă că s-a dopat și din acest motiv a fost suspendată.
"De ce a spus asta? Nu am greşit cu nimic. Nu am trişat. Nu m-am dopat. Trebuie citită cu atenţie decizia TAS, a fost un supliment alimentar contaminat, nu m-am dopat", a replicat românca.
"Comentariul negativ al unei persoane nu este important, pentru că sute de oamenii mi-au arătat dragoste, voi rămâne la acest lucru", a adăugat campioana de la Roland Garros (2018) şi Wimbledon (2019).